[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 9.1.2006

COM(2005) 712 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με την εφαρμογή της απόφασης του Συμβουλίου περί εξουσιοδοτήσεωςτου Ηνωμένου Βασιλείου να επιτρέψει στις αρχές της Νήσου Μαν την εφαρμογή καθεστώτος ειδικών αδειών εισαγωγής προβείου και βοείου κρέατος

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την παράταση της περιόδου εφαρμογής της απόφασης 82/530/ΕΟΚ περί εξουσιοδοτήσεως του Ηνωμένου Βασιλείου να επιτρέψει στις αρχές της Νήσου Μαν την εφαρμογή καθεστώτος ειδικών αδειών εισαγωγής προβείου και βοείου κρέατος

(υποβληθείσα από την Επιτροπή)

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με την εφαρμογή της απόφασης του Συμβουλίου περί εξουσιοδοτήσεως του Ηνωμένου Βασιλείου να επιτρέψει στις αρχές της Νήσου Μαν την εφαρμογή καθεστώτος ειδικών αδειών εισαγωγής προβείου και βοείου κρέατος

Εισαγωγή

Η παρούσα έκθεση συντάχθηκε σύμφωνα με το άρθρο 2 της απόφασης 82/530/ΕΟΚ[1] του Συμβουλίου. Με την εν λόγω απόφαση εξουσιοδοτείται το Ηνωμένο Βασίλειο να επιτρέψει στην κυβέρνηση της Νήσου Μαν να εφαρμόσει καθεστώς ειδικών αδειών εισαγωγής προβείου και βοείου κρέατος. Το καθεστώς αυτό πρέπει να εφαρμοστεί κατά τρόπο που να εξασφαλίζεται ίση μεταχείριση για όλα τα προϊόντα, οποιασδήποτε προελεύσεως, και για όλους τους εισαγωγείς και εξαγωγείς κρέατος, διατηρώντας όσο το δυνατόν περισσότερο τις παραδοσιακές ροές συναλλαγών και λαμβάνοντας υπόψη τους κοινοτικούς κανόνες για την υγεία των ζώων.

Βασικό νομικό πλαίσιο

Η Νήσος Μαν, η οποία βρίσκεται στη θάλασσα της Ιρλανδίας, δεν αποτελεί τμήμα του Ηνωμένου Βασιλείου, αλλά πρόκειται για μια εσωτερικά αυτοδιοικούμενη κτήση του βρετανικού στέμματος. Η Νήσος Μαν δεν είναι μέλος της ΕΕ, αλλά έχει ιδιαίτερη σχέση, η οποία περιγράφεται στο πρωτόκολλο 3 της συνθήκης προσχώρησης[2]. Με βάση αυτή την ειδική σχέση, η Νήσος Μαν αποδέχεται την ελεύθερη κυκλοφορία των εμπορευμάτων, αλλά δεν συνεισφέρει στα κοινοτικά ταμεία ούτε μπορεί να αντλήσει από τους πόρους της. Η νήσος είναι οικονομικά αυτόνομη και τα μέτρα στήριξης της γεωργίας χρηματοδοτούνται από την κυβέρνηση της Νήσου Μαν με βάση την τοπική φορολογία.

Δυνάμει του πρωτοκόλλου 3, το Συμβούλιο εξέδωσε τον κανονισμό (ΕΟΚ) αριθ. 706/72 της 12ης Μαρτίου 1973 περί της κοινοτικής ρυθμίσεως που εφαρμόζεται στις αγγλονορμανδικές νήσους και στη Νήσο Μαν σχετικά με τις συναλλαγές γεωργικών προϊόντων[3].

Σύμφωνα με το άρθρο 1 παράγραφος 2 του πρωτοκόλλου 3 και με τον κανονισμό (ΕΟΚ αριθ. 706/73, το Συμβούλιο όρισε στην απόφαση 82/530/ΕΟΚ ότι πρέπει να επιτραπεί στην κυβέρνηση της Νήσου Μαν να εφαρμόσει καθεστώς ειδικών αδειών εισαγωγής προβείου και βοείου κρέατος καταγωγής τρίτων χωρών και κρατών μελών της Κοινότητας για την προστασία της παραγωγής και του γεωργικού συστήματος της νήσου.

Η παρέκκλιση σχετικά με τις εισαγωγές στη Νήσο Μαν, η οποία προβλέπεται στην ανωτέρω απόφαση, παρατάθηκε αρκετές φορές σε προσωρινή βάση από την έναρξη ισχύος της απόφασης το 1982. Η τελευταία παράταση ορίζεται στην απόφαση 2000/665/ΕΚ[4]. Η κυβέρνηση της Νήσου Μαν ζήτησε περαιτέρω παράταση της παρέκκλισης αυτής.

Κατάσταση της αγοράσ και οργάνωση

Περίπου το 2% του ενεργού πληθυσμού της Νήσου Μαν απασχολείται στον τομέα της γεωργίας. Περίπου το 80% της συνολικής έκτασης της νήσου χρησιμοποιείται για τη γεωργία. Τα εδάφη δεν είναι ιδιαίτερα καλά. Το κλίμα είναι ήπιο, αλλά υγρό με σημαντικές εναλλαγές, και οι βορινές πεδιάδες λιγότερο υγρές.

Η γεωργία χαρακτηρίζεται από διαφοροποιημένο μεικτό σύστημα παραγωγής, αλλά λόγω των εμπορικών πιέσεων αυξήθηκε ο βαθμός εξειδίκευσης κατά τα τελευταία έτη. Οι γεωργικές πρακτικές γενικά δεν είναι εντατικές. Υπάρχουν τρεις βασικοί γεωργικοί τομείς στη Νήσο Μαν: εκτροφή ζώων κρεατοπαραγωγής (βόειο και πρόβειο κρέας), γαλακτοκομικά προϊόντα και σιτηρά.

Η κυβέρνηση της Νήσου Μαν έχει θέσει ως στόχο να χορηγεί στους γεωργούς της το ίδιο επίπεδο ενίσχυσης με εκείνο που χορηγείται στους γεωργούς της ΕΕ από την ΚΓΠ. Τα μέτρα στήριξης δεν είναι απαραίτητα τα ίδια με εκείνα που εφαρμόζονται στο Ηνωμένο Βασίλειο, αλλά προορίζονται να εξασφαλίσουν παρόμοιο επίπεδο ενίσχυσης στους παραγωγούς. Τα μέτρα αυτά χρηματοδοτούνται εξ ολοκλήρου από την κυβέρνηση της Νήσου Μαν. Μία σειρά καθεστώτων επιδότησης δημιουργήθηκαν και εφαρμόστηκαν από την κυβέρνηση της Νήσου Μαν (βλ. παράρτημα 2).

Κατά τα τελευταία πέντε έτη από την τελευταία παράταση της ειδικής παρέκκλισης που αφορά τις εισαγωγές, η κατάσταση στον τομέα των ζώων κρεατοπαραγωγής στη νήσο δεν άλλαξε σημαντικά. Ο αριθμός των προβάτων και των βοοειδών παραμένει σταθερός και η ίδια τάση επικρατεί στον τομέα παραγωγής κρέατος. Τα ποσοστά αυτοεφοδιασμού είναι πολύ υψηλά: περίπου 200% για το βόειο κρέας και 400% για το πρόβειο κρέας. Κατά το 2003–2004, οι εξαγωγές ζώντων ζώων και στους δύο τομείς διπλασιάστηκαν, ωστόσο η ποσότητα παραμένει περιορισμένη. Κατά την ίδια αυτή περίοδο, η τιμή παραγωγής αυξήθηκε κατά μέσο όρο 15% για το πρόβειο κρέας και 10% για το βόειο κρέας σε σχέση με τα προηγούμενα τρία έτη (βλ. παράρτημα 1).

Οι κτηνοτρόφοι πωλούν τα προϊόντα τους σε επίσημα αναγνωρισμένες ενώσεις εμπορίας. Ο οργανισμός που συστάθηκε δυνάμει του καθεστώτος για τα ζώα κρεατοπαραγωγής είναι ο «Fatstock Marketing Association» (FMA)· οι κτηνοτρόφοι έχουν συνάψει συμβάσεις με τον οργανισμό αυτό ο οποίος οφείλει να αναλαμβάνει όλο το προσφερόμενο ζωικό κεφάλαιο από τους συμβεβλημένους κτηνοτρόφους. Ο FMA είναι ο ενοικιαστής του μόνου σφαγείου της νήσου το οποίο ανήκει στην κυβέρνηση.

Σε νόμο (Agricultural Bill) της κυβέρνησης της Νήσου Μαν προβλέπεται ότι τα ζώα κρεατοπαραγωγής μπορούν να πωληθούν μόνο στο τοπικό σφαγείο. Συνεπώς, το σφαγείο είναι ο μόνος προμηθευτής κρέατος στη Νήσο Μαν. Η δημιουργία πρόσθετων εγκαταστάσεων μεταποίησης φαίνεται ότι υπόκειται σε περιορισμούς και δεν ενθαρρύνεται.

Η κυβέρνηση της Νήσου Μαν ζητά παράταση της παρέκκλισης που αφορά τις εισαγωγές προκειμένου να προβλεφθεί το αναγκαίο χρονικό διάστημα για τη βελτίωση της αποτελεσματικότητας του σφαγείου. Από πραγματικά στοιχεία προκύπτει ότι οι εγκαταστάσεις μεταποίησης στον τομέα του βοείου κρέατος έχουν καταστεί, λόγω της προστασίας «της παρέκκλισης», σχετικά λιγότερο ανταγωνιστικές από ό,τι οι επιχειρήσεις που τυγχάνουν μικρότερης προστασίας.

Ο τομέας λιανικής πώλησης περιλαμβάνει πέντε σούπερ μάρκετ, εκ των οποίων τα τέσσερα είναι υποκαταστήματα αλυσίδας του Ηνωμένου Βασιλείου και ένα είναι υποκατάστημα αλυσίδας της Νήσου Μαν. Η κατάσταση αυτή οδηγεί σε κάποια υπερβάλλουσα ικανότητα και σε άσκηση ανταγωνισμού μεταξύ των σούπερ μάρκετ. Υπάρχουν τώρα μόνο 14 ανεξάρτητα μικρά κρεοπωλεία λιανικής πώλησης, ενώ υπήρχαν 20 όταν υποβλήθηκε η αίτηση παράτασης της παρέκκλισης.

Η εφαρμογή από την κυβέρνηση της Νήσου Μαν της παρέκκλισης που αφορά τις εισαγωγές έχει ως εξής:

1. δεν επιτρέπονται οι εισαγωγές προβείου κρέατος·

2. έχει καθοριστεί εισαγωγική ποσόστωση στη νήσο που ανέρχεται σε 20% της εκτιμώμενης εσωτερικής κατανάλωσης βοείου κρέατος.

Οι κανόνες εξαγωγών που καθορίστηκαν από την κυβέρνηση της Νήσου Μαν περιορίζουν τις εξαγωγές ζώντων ζώων. Οι φραγμοί αυτοί περιλαμβάνουν την κατάργηση ή τη μείωση των άμεσων ενισχύσεων στους γεωργούς, υψηλά κτηνιατρικά τέλη, διοικητικά τέλη και υπερβολικά υψηλές δαπάνες θαλάσσιας μεταφοράς (υπάρχει μόνο ένα πλοίο τύπου φέρρυ).

Αξιολόγηση του ισχύοντος καθεστώτοσ

Στους τομείς όπου η παραγωγή είναι δύο (βόειο κρέας) έως τέσσερις (πρόβειο κρέας) φορές μεγαλύτερη απ’ ό,τι οι ανάγκες εσωτερικής κατανάλωσης, είναι κατανοητή ή επιθυμία περιορισμού των εισαγωγών. Ωστόσο, πολύ εμπορευόμενοι, ιδίως μικροί κρεοπώλες και έμποροι διαπίστωσαν έλλειψη προσφοράς στο λιανικό εμπόριο και έλλειψη επιλογής των καταναλωτών λόγω των περιορισμών που επιβάλλονται στις εισαγωγές.

Το γεγονός ότι οι τιμές κατανάλωσης είναι σχετικά υψηλές, ενώ οι τιμές παραγωγής είναι σχετικά χαμηλές καταδεικνύει αναποτελεσματικότητα στον τομέα της μεταποίησης/λιανικής πώλησης που οφείλεται μάλλον στην έλλειψη ανταγωνισμού.

Από το υψηλό επίπεδο αυτοεφοδιασμού της νήσου στους τομείς του βοείου και του προβείου κρέατος προκύπτει ότι συνεχίζονται οι κτηνοτροφικές δραστηριότητες στη νήσο. Ωστόσο, το καθεστώς παρεκκλίσεων που αφορά τις εισαγωγές είναι προσωρινό και παρουσιάζει έναν αριθμό αρνητικών στοιχείων, όπως αναφέρθηκε ανωτέρω.

Η κυκλοφορία των εμπορευμάτων μεταξύ της Νήσου Μαν και των άλλων τμημάτων της ενιαίας αγοράς θα πρέπει να έχει θετικές επιπτώσεις όσον αφορά τις εμπορικές δυνατότητες και την ικανοποίηση των καταναλωτών· ωστόσο, οι εν λόγω θετικές επιπτώσεις μπορεί να μειωθούν σημαντικά από τους πρακτικούς περιορισμούς που επιβάλλονται επί του παρόντος στο εμπόριο. Επιπλέον, οι τρέχουσες διεθνείς και κοινοτικές πολιτικές προσανατολίζονται προς μία γεωργία περισσότερο επικεντρωμένη στην αγορά όχι μόνο για την ικανοποίηση των αναγκών των καταναλωτών, αλλά και για να έχουν οι γεωργοί δυνατότητα επιλογής.

Το παρόν σύστημα ενδέχεται να μην δημιουργήσει συμπληρωματικές ευκαιρίες διάθεσης στην αγορά για τους κτηνοτρόφους (εξαγωγές στην ΕΕ) οι οποίοι είναι δέσμιοι του συστήματος. Η έλλειψη ανταγωνιστικότητας μπορεί να αποτελέσει εμπόδιο στην αναγκαία αναδιάρθρωση των σχετικών τομέων. Αντιθέτως, το ισχύον καθεστώς επέτρεψε στους κτηνοτρόφους της Νήσου Μαν να συνεχίσουν την παραγωγή προβείου και βοείου κρέατος και να συμβάλουν στην οικονομία της νήσου.

Συμπεράσματα

Η γεωργία γενικά και η κτηνοτροφία ειδικότερα έχουν ιδιαίτερη σημασία για τη βιωσιμότητα και τη συντήρηση των αγροτικών περιοχών της Νήσου Μαν.

Για να διασφαλιστεί η μακροπρόθεσμη βιωσιμότητα της Νήσου Μαν, η νήσος θα πρέπει να προσαρμοστεί στις εξελίξεις του γεωργικού τομέα της Ευρωπαϊκής Ένωσης. Ο προσανατολισμός προς την αγορά είναι ένα πολύ σημαντικό στοιχείο των πρόσφατων μεταρρυθμίσεων.

Στη Νήσο Μαν, από τους περιορισμούς που επιβάλλονται επί του παρόντος στις εισαγωγές προβείου και βοείου κρέατος και τις τάσεις μονοπωλίου στους τομείς της μεταποίησης και της μεταφοράς, προκύπτει κάποια αναποτελεσματικότητα η οποία συνεπάγεται σχετικά υψηλές τιμές κατανάλωσης και χαμηλές τιμές παραγωγής. Η κατάσταση βρίσκεται σε αντίθεση με τις εξελίξεις της ΕΕ και ενδέχεται να μην είναι βιώσιμη μακροπρόθεσμα.

Μετά από προσεκτική εξέταση των διαφόρων στοιχείων της έκθεσης, η Επιτροπή έχει την άποψη ότι το ειδικό καθεστώς δεν μπορεί να παρατείνεται επ’ αόριστο. Οι ενδιαφερόμενοι των τομέων πρέπει να καταβάλλουν προσπάθειες για τη βελτίωση της ανταγωνιστικότητας μεσοπρόθεσμα.

Συνεπώς, η Επιτροπή προτείνει την παράταση για τελευταία φορά του εν λόγω προσωρινού ειδικού καθεστώτος εισαγωγών μέχρι τις 31 Δεκεμβρίου 2010 προκειμένου να καταστεί δυνατή η αναδιάρθρωση του τομέα βοείου και προβείου κρέατος.

Η εν λόγω παράταση της παρέκκλισης θα πρέπει να συμβάλλει στην ενίσχυση της ανταγωνιστικότητας του τομέα ερυθρού κρέατος στη Νήσο Μαν κατά τρόπο ώστε στο μέλλον ο τομέας αυτός να μπορέσει να αντιμετωπίσει τον ανταγωνισμό της ενιαίας αγοράς της ΕΕ, χωρίς να είναι αναγκαία περαιτέρω παράταση της παρέκκλισης.

Στο πλαίσιο αυτό, η Επιτροπή καλεί την κυβέρνηση της Νήσου Μαν να λάβει τα αναγκαία μέτρα για τη στήριξη του τομέα στη διαδικασία αναδιάρθρωσής του.

ΠΑΡΑΡΤΗΜΑ I

ΙΣΟΖΥΓΙΟ ΠΡΟΒΕΙΟΥ ΚΑΙ ΒΟΕΙΟΥ ΚΡΕΑΤΟΣ – ΝΗΣΟΣ ΜΑΝ

(Εκτιμήσεις Απριλίου 2005)

ιβσ – ισοδύναμο βάρος σφαγίου οι εισαγωγές ζώντων ζώων μετετράπησαν σε ισοδύναμο βάρος σφαγίου σε 45 kg ανά κεφαλή οι μετατροπές σε ευρώ υπολογίζονται βάσει της σταθερής ισοτιμίας 70p/€. |

- ΠΑΡΑΡΤΗΜΑ II

ΚΑΘΕΣΤΩΤΑ ΕΝΙΣΧΥΣΗΣ ΕΝ ΣΥΝΤΟΜΙΑ – ΝΗΣΟΣ ΜΑΝ

Καθεστώς πριμοδότησης προβάτων

Με το καθεστώς αυτό χορηγείται στήριξη στα επιλέξιμα ζώα που σφάζονται στο σφαγείο. Η ενίσχυση διαφέρει ανάλογα με την ποιοτική ταξινόμηση του σφαγίου, προκειμένου να ενθαρρυνθεί η προσαρμογή της ζήτησης στις ανάγκες της αγοράς. Η στήριξη αποτελείται από ένα σταθερό στοιχείο ενίσχυσης για κάθε επιλέξιμο ζώο στο οποίο προστίθεται μια διαφοροποιημένη πριμοδότηση που υπολογίζεται κάθε εβδομάδα ως ποσοστό της μέσης τιμής αγοράς του Ηνωμένου Βασιλείου.

Καθεστώς ενίσχυσης για τα ορεσίβια πρόβατα

Με το καθεστώς αυτό χορηγείται ενίσχυση για την εκτροφή συγκεκριμένου αριθμού προβατίνων αναπαραγωγής σε φυσικές συνθήκες και σε εγκεκριμένες ορεινές εκτάσεις. Το καθεστώς έχει ως στόχο να αυξήσει την επίδραση των βοσκοτόπων σε ένα περιβάλλον εξαιρετικά πλούσιο σε ερείκη ορεινών εκτάσεων μέσω προσεκτικού ελέγχου της πυκνότητας των βοσκόντων ζώων που πρέπει να παραμείνει χαμηλότερο από μία προβατίνα ανά 1 εκτάριο (0,8 ha).

Καθεστώς πριμοδότησης στις αγελάδες κρεατοπαραγωγής

Με το καθεστώς αυτό χορηγείται στήριξη στις αγελάδες που παράγουν και εκτρέφουν μόσχους κατάλληλους για την παραγωγή βοείου κρέατος. Το καθεστώς έχει ως στόχο να ενθαρρύνει την εκτροφή μόσχων κατάλληλων για την παραγωγή βοείου κρέατος· οι γαλακτοπαραγωγικές φυλές αποκλείονται. Συμπληρωματική ενίσχυση χορηγείται για τις αγελάδες που εκτρέφονται σε περιθωριακές εκτάσεις.

Καθεστώς κατά κεφαλή ενισχύσεων στην παραγωγή βοείου κρέατος

Με το καθεστώς αυτό χορηγείται στήριξη στα βοοειδή που φτάνουν στο τελευταίο στάδιο πάχυνσης και σφάζονται στο σφαγείο. Η ενίσχυση ποικίλλει ανάλογα με την ποιοτική ταξινόμηση του σφαγίου και τον εποχιακό χαρακτήρα της προσφοράς, για την ενθάρρυνση της προσαρμογής της προσφοράς στις ανάγκες της αγοράς.

ΑΙΤΙΟΛΟΓΙΚΗ ΕΚΘΕΣΗ

Η έκθεση της Επιτροπής προς το Συμβούλιο συντάχθηκε σύμφωνα με το άρθρο 2 της απόφασης 82/530/ΕΟΚ του Συμβουλίου, μετά από αίτηση της κυβέρνησης της Νήσου Μαν για την παράταση της ειδικής παρέκκλισης που αφορά τις εισαγωγές. Η έκθεση έχει ως στόχο την αξιολόγηση των επιπτώσεων της παρέκκλισης που αφορά τις εισαγωγές στον τομέα βοείου και προβείου κρέατος και την υποβολή πρότασης για τις μεταγενέστερες νομοθετικές ρυθμίσεις.

Η έκθεση περιλαμβάνει επισκόπηση του νομοθετικού πλαισίου και της οργάνωσης αγοράς γεωργικών προϊόντων και αξιολογεί την κατάσταση. Κατά τη διάρκεια της περιόδου κατά την οποία εφαρμόστηκε η παρέκκλιση στις εισαγωγές, συνεχίστηκαν οι δραστηριότητες στον τομέα προβείου και βοείου κρέατος και ο τομέας αυτός παρέμεινε σημαντικός για την οικονομία της νήσου. Ωστόσο, υπάρχουν αμφιβολίες όσον αφορά την αποτελεσματικότητά του και τον προσανατολισμό του προς την αγορά δεδομένου ότι ο τομέας του κρέατος παρουσιάζει τάσεις μονοπωλίου που οδηγούν σε σχετικά υψηλές τιμές κατανάλωσης και χαμηλές τιμές παραγωγής. Ενδέχεται η κατάσταση αυτή να είναι αντίθετη με τις εξελίξεις της ΚΓΠ και να μην είναι βιώσιμη μακροπρόθεσμα.

Ως εκ τούτου, η Επιτροπή εκτιμά ότι το ειδικό καθεστώς δεν πρέπει να παρατείνεται επ’ αόριστο. Άρα, προτείνει την παράτασή του για τελευταία φορά μέχρι τις 31 Δεκεμβρίου 2010, προκειμένου να καταστεί δυνατή η αναδιάρθρωση του τομέα βοείου και προβείου κρέατος στη Νήσο Μαν.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την παράταση της περιόδου εφαρμογής της απόφασης 82/530/ΕΟΚ περί εξουσιοδοτήσεως του Ηνωμένου Βασιλείου να επιτρέψει στις αρχές της Νήσου Μαν την εφαρμογή καθεστώτος ειδικών αδειών εισαγωγής προβείου και βοείου κρέατος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

το πρωτόκολλο αριθ. 3 που είναι προσαρτημένο στην πράξη προσχώρησης του 1972, και ιδίως το άρθρο 1 και το άρθρο 5 δεύτερο εδάφιο,

την πρόταση της Επιτροπής,

Εκτιμώντας τα ακόλουθα:

1. Οι κοινοτικοί κανόνες για το εμπόριο γεωργικών προϊόντων με τις τρίτες χώρες που υπόκεινται σε κοινή οργάνωση αγοράς εφαρμόζονται στη Νήσο Μαν, σύμφωνα με το άρθρο 1 παράγραφος 2 του πρωτοκόλλου αριθ. 3 που είναι προσαρτημένο στην πράξη προσχώρησης και τον κανονισμό (ΕΟΚ) αριθ. 706/73 περί της κοινοτικής ρυθμίσεως που εφαρμόζεται στις αγγλονορμανδικές νήσους και στη νήσο του Μαν σχετικά με τις συναλλαγές γεωργικών προϊόντων[5].

2. Η κτηνοτροφία αποτελεί παραδοσιακή δραστηριότητα στη Νήσο Μαν και διαδραματίζει σημαντικό ρόλο στη γεωργία της.

3. Στο πλαίσιο των εμπορικών ρυθμίσεων με ορισμένες τρίτες χώρες σύμφωνα με την κοινή οργάνωση αγοράς που εφαρμόζεται στη Νήσο Μαν, με την επιφύλαξη των διατάξεων που διέπουν τη σχέση μεταξύ της νήσου και της Κοινότητας, κρίθηκε σκόπιμο να επιτραπεί στις αρχές της νήσου να εφαρμόσουν ορισμένα μέτρα για να προστατεύσουν την παραγωγή της και τη λειτουργία του δικού της γεωργικού συστήματος στήριξης.

4. Ως εκ τούτου, με την απόφαση 82/530/ΕΟΚ[6], το Ηνωμένο Βασίλειο εξουσιοδοτήθηκε να επιτρέψει στην κυβέρνηση της Νήσου Μαν να εφαρμόσει καθεστώς ειδικών αδειών εισαγωγής προβείου και βοείου κρέατος καταγωγής τρίτων χωρών και κρατών μελών της Κοινότητας, με την επιφύλαξη των μέτρων που αφορούν τις συναλλαγές με τρίτες χώρες και τα οποία προβλέπονται από τον κανονισμό (ΕΚ) αριθ. 1254/1999 του Συμβουλίου της 17ης Μαΐου 1999, περί κοινής οργανώσεως αγοράς στον τομέα του βοείου κρέατος[7], και από τον κανονισμό (ΕΚ) αριθ. 2529/2001 του Συμβουλίου για την κοινή οργάνωση της αγοράς στον τομέα του προβείου και αιγείου κρέατος[8]. H ανωτέρω εξουσιοδότηση παραχωρήθηκε για χρονική περίοδο που λήγει στις 31 Δεκεμβρίου 2005.

5. Κατά την εφαρμογή του καθεστώτος, συνεχίστηκε η δραστηριότητα στον τομέα του προβείου και βοείου κρέατος στη Νήσο Μαν. Ωστόσο, η Επιτροπή ανέφερε στο Συμβούλιο ότι τα διαρθρωτικά προβλήματα του τομέα μπορεί θίξουν τη βιωσιμότητα της κτηνοτροφίας στη νήσο μακροπρόθεσμα. Ως εκ τούτου, παρατείνεται το ισχύον καθεστώς για τελευταία φορά ώστε να επιτραπεί η αναδιάρθρωση του τομέα του προβείου και βοείου κρέατος στη Νήσο Μαν.

6. Για να συνεχιστεί η εφαρμογή του καθεστώτος μετά τις 31 Δεκεμβρίου 2005, πρέπει να οριστεί η 1η Ιανουαρίου 2006 ως ημερομηνία εφαρμογής της παρούσας απόφασης.

7. Ως εκ τούτου, πρέπει να τροποποιηθεί η απόφαση 82/530/ΕΟΚ αναλόγως.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 2 της απόφασης 82/530/ΕΟΚ αντικαθίσταται από το ακόλουθο κείμενο:

‘΄Άρθρο 2

Η παρούσα απόφαση εφαρμόζεται μέχρι τις 31 Δεκεμβρίου 2010.’

Άρθρο 2

Η παρούσα απόφαση εφαρμόζεται από την 1η Ιανουαρίου 2006.

Άρθρο 3

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ |

1. | ΚΟΝΔΥΛΙΟ: Άρθρο. 05 02 14 Πρόβειο και αίγειο κρέας Κεφάλαιο 10 Γεωργικοί δασμοί | ΠΙΣΤΩΣΕΙΣ: π.υ. (ΠΠ2006) 763,5 εκατ ευρώ |

2. | ΟΝΟΜΑΣΙΑ ΤΟΥ ΜΕΤΡΟΥ: Πρόταση για απόφαση του Συμβουλίου για την παράταση της περιόδου εφαρμογής της απόφασης 82/530/ΕΟΚ περί εξουσιοδοτήσεως του Ηνωμένου Βασιλείου να επιτρέψει στις αρχές της Νήσου Μαν την εφαρμογή καθεστώτος ειδικών αδειών εισαγωγής προβείου και βοείου κρέατος. |

3. | ΝΟΜΙΚΗ ΒΑΣΗ: Το πρωτόκολλο αριθ. 3 που είναι προσαρτημένο στην πράξη προσχώρησης του 1972, και ιδίως το άρθρο 1 και το άρθρο 5 δεύτερο εδάφιο. Ο κανονισμός (ΕΟΚ) αριθ. 706/73 του Συμβουλίου της 12ης Μαρτίου 1973 περί της κοινοτικής ρυθμίσεως που εφαρμόζεται στις αγγλονορμανδικές νήσους και στη νήσο του Μαν σχετικά με τις συναλλαγές γεωργικών προϊόντων. |

4. | ΣΤΟΧΟΙ ΤΟΥ ΜΕΤΡΟΥ: Στην απόφαση προτείνεται η παράταση (χωρίς τροποποιήσεις) της εξουσιοδότησης του Ηνωμένου Βασιλείου να επιτρέψει την εφαρμογή καθεστώτος ειδικών αδειών εισαγωγής προβείου και βοείου κρέατος στην Νήσο Μαν καταγωγής τρίτων χωρών ή Ηνωμένου Βασιλείου. Προτείνεται να παραταθεί η εξουσιοδότηση μέχρι τις 31 Δεκεμβρίου 2010. |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 ΜΗΝΩΝ (εκατ. ευρώ) | ΤΡΕΧΟΝ ΟΙΚΟΝΟΜΙΚΟ ΕΤΟΣ 2005 (εκατ. ευρώ) | ΕΠΟΜΕΝΟ ΟΙΚΟΝΟΜΙΚΟ ΕΤΟΣ 2006 (εκατ. ευρώ) |

5.0 | ΔΑΠΑΝΕΣ ΠΟΥ ΒΑΡΥΝΟΥΝ – ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ/ΠΑΡΕΜΒΑΣΕΙΣ) – ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ – ΑΛΛΟΥΣ ΤΟΜΕΙΣ | – | – | – |

5.1 | ΕΣΟΔΑ – ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ/ΔΑΣΜΟΙ) – ΣΤΟ ΕΘΝΙΚΟ ΕΠΙΠΕΔΟ | – | – | – |

2007 | 2008 | 2009 | 2010 |

5.0.1 | ΠΡΟΒΛΕΨΕΙΣ ΔΑΠΑΝΩΝ | – | – | – | – |

5.1.1 | ΠΡΟΒΛΕΨΕΙΣ ΕΣΟΔΩΝ | – | – | – | – |

5.2 | ΤΡΟΠΟΣ ΥΠΟΛΟΓΙΣΜΟΥ: |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΠΙΣΤΩΣΕΩΝ ΕΓΓΕΓΡΑΜΜΕΝΩΝ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | Δ / Ε |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΜΕΤΑΦΟΡΑΣ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | Δ / Ε |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ | ΝΑΙ / ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ / ΟΧΙ |

ΠΑΡΑΤΗΡΗΣΕΙΣ: Το μέτρο δεν θα έχει επιπτώσεις ούτε στις δαπάνες, ούτε στα έσοδα του προϋπολογισμού. |

[1] Απόφαση 82/530/ΕΟΚ του Συμβουλίου της 19ης Ιουλίου 1982 περί εξουσιοδοτήσεως του Ηνωμένο Βασιλείου να επιτρέψει στις αρχές της Νήσου Μαν την εφαρμογή καθεστώτος ειδικών αδειών εισαγωγής προβείου και βοείου κρέατος. (ΕΕ L 234 της 9.8.1982, σ. 7).

[2] ΕΕ L 73 της 27.3.1972, σ. 1.

[3] ΕΕ L 68 της 15.3.1973, σ. 1. Κανονισμός όπως τροποποιήθηκε από τον κανονισμό (ΕΟΚ) αριθ. 1174/86 (ΕΕ L 167 της 24.4.1986, σ. 1).

[4] Απόφαση 2000/665/ΕΚ του Συμβουλίου της 23ης Οκτωβρίου 2000 για την παράταση της απόφασης 82/530/ΕΟΚ περί εξουσιοδοτήσεως του Ηνωμένου Βασιλείου να επιτρέψει στις αρχές της Νήσου Μαν την εφαρμογή καθεστώτος ειδικών αδειών εισαγωγής προβείου και βοείόυ κρέατος.(ΕΕ L 278 της 31.10.2000, σ. 25).

[5] ΕΕ L 68 της 15.3.1973, σ. 1, Κανονισμός όπως τροποποιήθηκε από τον κανονισμό (ΕΟΚ) αριθ. 1174/86 (ΕΕ L 167 της 24.4.1986, σ. 1).

[6] ΕΕ L 234 της 9.8.1982, σ. 7, Απόφαση όπως τροποποιήθηκε τελευταία από την απόφαση 2000/665/ΕΚ (ΕΕ L 278 της 31.10.2000, σ. 25).

[7] ΕΕ L 160 της 26.6.1999, σ. 21. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1782/2003 του Συμβουλίου (ΕΕ L 270 της 21.10.2003, σ. 1).

[8] ΕΕ L 341 της 22.12.2001, σ. 3. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1782/2003 του Συμβουλίου (ΕΕ L 270 της 21.10.2003, σ. 1).